《摸鱼子 岁暮得锡鬯寄词，依韵酬之》
清代·龚翔麟

石头城、六花密洒，惊心时序频抚。怀君转忆临岐际，秋艇剪江抚雨。

中山府。便从此、无人同谱尊前句。怜予久住。盼故国湖天，绿蓑渔榜，未许载情去。

春明客，待向春来振羽。青骢花里腾距。须知簪笔翻书暇，念旧也应凝伫。

宫烟暮。定应认填词、拍按红牙箸。柳飘香絮。可有梦相寻，二三朋好，日日醉吟处。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。